text: বগুড়া সরকারি কলেজ (পূর্বনাম: গভঃ কমার্শিয়াল ইনস্টিটিউট, বগুড়া) বাংলাদেশের একটি উচ্চ মাধ্যমিক স্তরের শিক্ষা প্রতিষ্ঠান, যেটি বগুড়া জেলা সদরে অবস্থিত। এটি বগুড়া শহরের প্রাণকেন্দ্র সাতমাথায় শেরপুর রোডে অবস্থিত। এই কলেজটিতে একাদশ ও দ্বাদশ শ্রেণিতে বিজ্ঞান,মানবিক ও ব্যবসায় শিক্ষা শাখায় পাঠদান করা হয়।
  
  প্রতিষ্ঠার ইতিহাস 
  প্রতিষ্ঠানটি মূলত বৃটিশ আমল থেকে যাত্রা শুরু করে। তখন এর নাম ছিল এডওয়ার্ড ইন্ডাস্ট্রিয়াল স্কুল। সেসময় এখানে মূলত বিভিন্ন হাতের কাজ শেখানো হতো। পরবর্তীতে তৎকালীন পাকিস্তান সরকার ১৯৬৫ সাল থেকে এটি গভঃ কমার্শিয়াল ইনস্টিটিউট হিসেবে কারিগরি শিক্ষা পরিদপ্তরের নিয়ন্ত্রণে পরিচালনা শুরু করে। তখন থেকে এই প্রতিষ্ঠানে বগুড়া পলিটেকনিক ইনস্টিটিউটের অধীনে ২ (দুই) বছর মেয়াদী ডিপ্লোমা ইন কমার্স কোর্স চালু হয়। ফলে তখন এই প্রতিষ্ঠান থেকে দেশের বিভিন্ন অফিসের কাজ গতিশীল করতে পার্সোনাল অ্যাসিস্ট্যান্ট,স্টেনোগ্রাফার, টাইপিস্ট সহ বিভিন্ন ক্ষেত্রে দক্ষ জনশক্তি তৈরি হতো। শিক্ষা মন্ত্রণালয়ের নির্দেশে ১৯৮১ সালে প্রতিষ্ঠানটি বগুড়া পলিটেকনিক ইনস্টিটিউটের অধীন থেকে পৃথক হয়ে বগুড়া গভঃ কমার্শিয়াল ইনস্টিটিউট হিসেবে যাত্রা শুরু করে। পরবর্তীতে ১৯৮৪ দেশের সকল কমার্শিয়াল ইনস্টিটিউটকে কারিগরি শিক্ষা বোর্ড থেকে পৃথক করে মাধ্যমিক ও উচ্চ মাধ্যমিক শিক্ষা বোর্ড এর অধীনস্থ করা হয় তখন ডিপ্লোমা ইন কমার্স কোর্সের নাম পরিবর্তন করে ডিপ্লোমা ইন বিজনেস স্টাডিজ রাখা হয়। তখন সেখানে হিসাব বিজ্ঞান ও সাচিবিক বিদ্যা ( বাংলা) বিভাগে ছাত্র-ছাত্রী অধ্যায়ন করতো। তবে প্রতিষ্ঠানটির সনাতন কোর্স সমূহ বর্তমান শিক্ষা ব্যবস্থার সাথে সামঞ্জস্যপূর্ণ না হওয়ায় ২০১৬ সালের ১২ই মে শিক্ষা মন্ত্রণালয়ের আদেশে দেশের পুরাতন ১৬ টি গভঃ কমার্শিয়াল ইনস্টিটিউটকে যুগোপযোগী করার উদ্দেশ্যে নাম পরিবর্তন করার সুপারিশ করা হয়। তখন বগুড়া গভঃ কমার্শিয়াল ইনস্টিটিউট এর নাম পরিবর্তন করে বগুড়া সরকারি কলেজ করা হয় এবং একে রাজশাহী শিক্ষা বোর্ডের অধীনস্থ করা হয়। ২০১৬-১৭ শিক্ষা বর্ষ থেকে একাদশ শ্রেণীতে বিজ্ঞান , মানবিক ও ব্যবসায় শিক্ষা শাখায় শিক্ষার্থী ভর্তির মাধ্যমে কলেজটি নতুন যাত্রা শুরু করে।
  
  শিক্ষা কার্যক্রম  
  বর্তমানে এখানে বাংলা মাধ্যমে একাদশ ও দ্বাদশ শ্রেণিতে বিজ্ঞান, মানবিক ও ব্যবসায় শিক্ষা শাখায় পাঠদান করা হচ্ছে।
  
  সহশিক্ষা কার্যক্রম 
  বর্তমানে কলেজটিতে রোভার স্কাউট, ডিবেট ক্লাব, বিজ্ঞান ক্লাব, সাংস্কৃতিক ক্লাব ও সততা সংঘের কার্যক্রম চলমান আছে।
  
  আরও দেখুন 
   বাংলাদেশের গভঃ কমার্শিয়াল ইনস্টিটিউটসমূহের তালিকা।
  
  তথ্যসূত্র
  
  বহি:সংযোগ 
  
  বিষয়শ্রেণী:বগুড়া জেলার কলেজ
  বিষয়শ্রেণী:১৯৬৬-এ প্রতিষ্ঠিত শিক্ষা প্রতিষ্ঠান
  বিষয়শ্রেণী:১৯৬৬-এ পূর্ব পাকিস্তানে প্রতিষ্ঠিত
  http://bgcbogura.edu.bd/
title: বগুড়া সরকারি কলেজ